
indi katulad sa nakaraang mga 
taon, hindi magdedeklara ng tigil- 
putukan ang Bagong Hukbong 
Bayan ngayong Kapaskuhan, 
alinsunod sa kapasyahan ng pamunuan ng 
Partido Komunista ng Pilipinas at ng BHB. 


Sahalip, inaatasan ang lahat ng yunit ng 
hukbong bayan na ipagpatuloy at ibayo pang 
paigtingin ang mga taktikal na opensiba laban 
sa rehimeng US-Estrada bilang tugon sa 
malawakang panawagan ng mamamayan na 
paigtingin ang lahat ng anyo ng pakikibaka 
upang wakasan ang kinamumuhiang gubyerno. 
Hindi magdedeklara ng tigil-putukan ang BHB 
upang pagkaitan si Estrada ng pagkakataong 
makakuha ng tyempo at ituon ang pwersa ng 
AFP-PNP sa pagsalakay at pagpinsala sa 
milyun-milyong mamamayang lumalaban sa 
patuloy na paghahari ng kanyang bulok na 
gubyerno. 


Alinsunod sa kapasyahan ng pamunuan 
ng Partido at BHB, inaatasan ang lahat ng yunit 
ng hukbong bayan na: 


1. ipagpatuloy ang pagpapaigting ng 
mga regular at espesyal na taktikal na 
opensiba sa abot ng makakaya, 


2. bigyan ng partikular na pansin ang 
mga operasyon para papanagutin ang mga 

pinakamalaki at pinakamasahol na 
mandarambong, mang-aapi at manghuhuthot sa 
sambayanan, 


3. pag-ibayuhin ang pagmamatyag laban sa 
mga panlalansi at pagsalakay ng AFP-PNP- 
CAFGU at matatag na labanan ang mga ito. 


Ang hakbang na ito ay bilang pagtanggi rin ng 
mga rebolusyonaryong pwersa na 
magpakasangkapan sa panlilinlang sa mamamayan 
nina Estrada at Mercado na nagdedeklara sa 
publiko ng SOMO habang nag-uutos sa kanilang 
mga tauhan ng pagpapatindi ng pananalakay ng AFP- 
PNP-CAFGU sa rebolusyonaryong kilusan at 
mamamayan laluna sa kanayunan, katulad ng 
nangyari noong 1998 at 1999. 


Hindi rin dapat kalimutan na pinirmahan ni 
Estrada ang CARHRIHL (Comprehensive 
Agreement on Respect for Human Rights and 
International Humanitarian Law) noong 1998 para 
lamang ito'y ibasura kapagdaka upang walang 
hadlang na isakatuparan ang pasistang Oplan 
Makabayan at Oplan Pisces. 


Sa nakaraang mahigit dalawang taon, walang 


kaabug-abog ang gubyernong Estrada sa pagyurak 
sa mga karapatang-tao at mga pandaigdigang 
alituntunin sa digma. Kabilang dito ang 
pagsasakatuparan ng walang habas na pambobomba 
sa mga sentro ng populasyon, pwersahang 
pagpapalikas ng umaabot na sa isang milyong 
mamamayan sa Mindanao at Timog Katagalugan, 
iligal na pang-aaresto, pambibimbin o 
pagkukulong, pagsalbeyds sa mga di armadong 
mamamayan, paglabag sa mga karapatan ng mga 
bihag ng digma katulad ni Kasamang Armando 
Pitao at pagpaslang sa mga hors de combat. Wala 
rin itong isinasagawang hakbang upang mahusay 
na iproseso ang pagpapalaya sa mga tauhan nitong 
bihag ng digma katulad nina Army Maj. Noel Buan 
at P/Chief Insp. Abelardo Martin. 


Ang kapasyahang hindi magdeklara ng tigil- 
putukan ngayong Kapaskuhan at patuloy na 
magdulot ng mga armadong bigwas laban sa 
pasistang rehimen ay ikinasasaya ng mamamayan 
sa kanayunan. Binibigyan nito ng dahilan ang 
mamamayan na magdiwang ngayong Kapaskuhan 
sa kabila ng pananatili sa poder ng gubyernong 
Estrada. 

